**Vestire**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cerul scrie rânduri, rânduri

Pe-nălțime și cu zborul

Dând privirii mele cârduri,

Iară sufletului - dorul.

Care saltă și aleargă

Copilaș spre vestitoare

Când aduc din lumea largă

Versuirea pentru Soare.

Încântarea bate-n mine

Ca petalele în mugur

Să prefacă în lumine

Creanga goală-n dalbul strugur.

Tremur tot spre înnoire

Ca un prunc cu vreri mărunte

Știind vârsta de mâhnire,

Uitând pletele cărunte.

Iară vocile înalte

Îmi susțin precis avântul

Proaspete și-atât de alte

Seamănă-n chemări pământul.

Fericită să-nflorească

C-orice vis și fir de viață

Viețuirea omenească

Cu o nouă dimineață.

De-a cunoaște universuri

Ce-o așteaptă și să știe

Ce putere are-n versuri

Delicata Poezie!

Victor Bragagiu